રિવ્યુનો સંદર્ભ સમજવા માટે આપણે ફિલ્મની સ્ટોરી બડી ક્વિકલી જોઈ લઈએ (ડોન્ટ વરી, ટ્રેલરથી વધુ કંઈ નહીં કહીએ). એક જમાનાનો ઉમ્રદરાજ ઓર્કેસ્ટ્રા સિંગર પ્રશાંત શર્મા ઉર્ફ ફન્ને ખાન (અનિલ કપૂર) અત્યારે એક ફેક્ટરીમાં કામ કરે છે, મુંબઈની એક ચાલમાં રહે છે, માંડ માંડ ઘર ચલાવે છે, રફી-શમ્મી કપૂરને યાદ કરતો કરતો પોતાની દીકરીને બહુ મોટી સિંગિંગ સુપરસ્ટાર બનાવવા માગે છે. દીકરીનું નામ પણ એણે બડે અરમાન સે ‘લતા’ (નવોદિતા પિહુ સંદ) રાખ્યું છે. મનમાં એવું છે કે દીકરીનું એક મ્યુઝિક આલ્બમ બની જાય તો એની લાઈફ બની જાય. અને આલ્બમ બનાવવા માટે જે લાખો રૂપિયા જોઈએ એ ભેગા કરવા માટે બેબી સિંઘ (ઐશ્વર્યા રાય) નામની ઓલરેડી સુપરસ્ટાર સિંગરને કિડનેપ કરવાનો પિલાન બનાવે છે. આ પિલાનમાં એ પોતાના દોસ્તાર અધીર (રાજકુમાર રાવ)ની મદદ લે છે. આ વિચિત્ર સ્ટોરીમાં જાતભાતના એન્ગલ્સ ઉમેરાય છે અને ફિલ્મના નામે કંઈક ભળતું જ બનીને આપણી સામે આવે છે.